Ditsem Nuus - Positiewe wetsontwerp: Mediese innovasie
Dit lyk of by wyse van uitsondering 'n positiewe wetsontwerp in die Parlement ter tafel is in die vorm van die Wetsontwerp op Mediese Innovasie, wat nuwe ruimte skep vir ontwikkeling van die mediese wetenskap. In 'n mediaverklaring sê adv. Anton Alberts van die VF Plus: Die wetsontwerp kan daartoe bydra om innoverende denke oor medisyne en genesing aan te wakker, paradigmaskuiwe oor die onderwerp aan te help en sodoende mediese horisonne verbreed.
"In talle gevalle dui informele getuienis op die waarde van 'n bepaalde remedie, maar omdat geen of min navorsing daaroor bestaan, word dit eenvoudig geïgnoreer, of nog erger as kwaksalwery afgemaak. Op hierdie wyse word mediese innovasie beperk en bly ons vasgevang in die paradigma voorgeskryf deur die groot farmaseutiese reuse van die wêreld. Daarmee word nie gesê dat die farmaseutiese bedryf nie mediese oplossings bied nie, maar dat hulle denkraamwerk nie alle wysheid in pag het nie.
"Ons moet dus ook dapper genoeg wees om deur daardie paradigmas te breek. Hierdie wetsontwerp gee geloofwaardigheid aan die mantra dat die 'afwesigheid van getuienis nie 'n bewys van afwesigheid is nie'. Wetenskaplik moet ons nie afgeskrik word deur regerings- en korporatiewe agendas oor watter navorsing uitgevoer moet word nie, veral as mense se lewenskwaliteit en, belangriker, hul lewe, op die spel is.
"Hierdie wetsontwerp neem ons 'n paar stappe vorentoe om mediese navorsing te fasiliteer wat andersins nie sou plaasgevind het nie. Dit bevestig ook die outonomiteit van die individu om self te besluit watter medisinale ingrypings hy of sy wil toelaat, veral as dit gaan oor pynbehandeling en die moontlikheid om 'n mens se lewe te red."